ΚΟΙΝΩΝΙΑ

Ανείπωτη οικογενειακή τραγωδία στο Ίλιον, καθώς ένα αγοράκι μόλις 2,5 ετών έχασε τη ζωή από ασφυκτικό θάνατο, την ώρα που σύμφωνα με πληροφορίες έπαιζε είτε μόνο του είτε με το αδερφάκι του.

Ήταν λίγο μετά τις 5:30 τα ξημερώματα της Δευτέρας, όταν η 35χρονη μητέρα του παιδιού μετέφερε το άψυχο κορμάκι του στην ιδιωτική κλινική «Ταξιάρχαι» στο Περιστέρι.

Εκεί οι γιατροί απλά διαπίστωσαν τον θάνατο του μόλις 2,5 ετών αγοριού, με την πρώτη εικόνα να είναι ότι πρόκειται για ασφυκτικό θάνατο.

Η πιθανότερη εκδοχή είναι ότι οι γονείς είχαν βάλει το παιδάκι για ύπνο κι είχαν πάει στη δική τους κρεβατοκάμαρα. Ωστόσο, κατά τη διάρκεια της νύχτας το παιδάκι ξύπνησε και άρχισε να παίζει.

Πάνω στο παιχνίδι, φέρεται να μπήκε μέσα σε ένα ντουλάπι - αποθηκευτικό χώρο που υπήρχε κάτω απ’ το κρεβάτι του, αυτό να έκλεισε και να παγιδεύτηκε μέσα.

Τα ξημερώματα οι γονείς -σύμφωνα με τις ίδιες πηγές- μπήκαν στο δωμάτιο του μικρού κι άρχισαν να ψάχνουν, βρίσκοντας το αγοράκι εγκλωβισμένο και χωρίς τις αισθήσεις του.

Προανάκριση διενεργεί το Τμήμα Ασφαλείας Περιστερίου, ενώ η μητέρα είναι σε κατάσταση σοκ.

Περισσότερα θα γίνουν γνωστά μετά τη διενέργεια νεκροψίας - νεκροτομής στο άψυχο κορμάκι του.

«Χαμόγελο του Παιδιού»: Είχαμε δεχθεί καταγγελία για παραμέληση του αγοριού

Το Χαμόγελο του Παιδιού», εξέδωσε ανακοίνωση με την οποία ενημερώνει ότι είχε δεχθεί καταγγελία για παραμέληση του παιδιού από την οικογένεια και ότι ενημερώθηκε η αρμόδια Εισαγγελία Ανηλίκων ώστε να προχωρήσει στις απαραίτητες ενέργειες.

Συγκεκριμένα όπως αναφέρει η ανακοίνωση:

«Στις 4 Σεπτεμβρίου 2019 δέχθηκε ανώνυμη καταγγελία στην “Εθνική Τηλεφωνική Γραμμή για τα παιδιά SOS 1056” που αφορούσε σε συνθήκες παραμέλησης εντός της συγκεκριμένης οικογένειας.

Άμεσα, όπως γίνεται σε κάθε ανάλογη καταγγελία, ενημερώθηκε η αρμόδια Εισαγγελία Ανηλίκων ώστε να προχωρήσει στις απαραίτητες ενέργειες.

Για άλλη μια φορά, “Το Χαμόγελο του Παιδιού” ενημερώνει ότι αρμόδιες για κάθε περιστατικό παραμέλησης/κακοποίησης ενός παιδιού είναι οι Εισαγγελικές Αρχές και οι Κοινωνικές Υπηρεσίες που οφείλουν να διερευνήσουν την κάθε υπόθεση.

“Το Χαμόγελο του Παιδιού” έχει δηλώσει τη διαθεσιμότητά του στις αρμόδιες Εισαγγελικές αρχές και τους αρμόδιους φορείς, τόσο με τις υπηρεσίες του όσο και με το εξειδικευμένο προσωπικό του.

“Το Χαμόγελο του Παιδιού” έχοντας μεγαλώσει, με σεβασμό και στοργή, περισσότερα από 800 παιδιά θύματα παραμέλησης/κακοποίησης κι έχοντας αποκτήσει τεράστια εμπειρία στις επιπτώσεις της παραμέλησης/κακοποίησης στην ψυχή ενός παιδιού καλεί τους πολίτες να σπάνε τη σιωπή τους όταν αντιλαμβάνονται ότι κάποιο παιδί κινδυνεύει.

Για οποιοδήποτε περιστατικό αφορά σε παιδί θύμα βίας καλέστε στην “Εθνική Τηλεφωνική Γραμμή για τα παιδιά SOS 1056”.

Για συμβουλευτική υποστήριξη σε παιδιά και ενήλικες καλέστε την “Ευρωπαϊκή Γραμμή Υποστήριξης Παιδιών 116111”», καταλήγει η ανακοίνωση.